Koblōw (czesko godka: "Koblov", miymiecko godka: "Koblau") je bōło wieś wele Landka we Czeskij Republice. Terozki je tajlōm dziylnice Ślōnsko Ôstrawa. Miōno wywodzi sie ôd placu kaj wyposały sie krowy a kery bōł rozlygowany miast Koblowa. Piyrsze pisemne spōmniyniy ô Koblowie je ze 1377 zy miymieckich dokōmyntōw, kere pisali erby fyszta Mikuláša II, kere tajlowały miyndzy sia Ôpawske Kśōnżynstwo. Koblōw erbnōły tedy (do kupy ze landeckim miastym) fyszty Václav a Přemek. Duge podszukōnki pokozały, co ludzie żōli sam już zawczasu. Podszukowocze nolyźli sam miecz ze łużyckij kultury a godajōm, co je uōn na 2 000 rokōw stary. Miecz tyn nolyźli we nanosach Ôdry. We 1742 po przegranyj wojnie ô Ślōnsk, ta dziydzina erbnyli Prusy. Niyskorzi (we 1846) Koblōw kupioł sie Salomon Mayer Rothschild. Aże do poczōnku XIX stolecio Koblowiany robiyli ino we roli. Ôdmiana przilozła tedy, kej ôdkryli, co sam je wōngel. Napoczyno sie to we 1803 a aże do dzisio ciyrzpi Koblōw ôd ślatowanio ziymiōw bez festylne fedrowaniy. Ôde 1920 Koblōw naloz ôstoł tajlōm Czechosłowacyje. Przed drugōm światowōm wojnōm wiynkszość ludzi miała sie za czesko norodowość, atoli we majowych wyborach ze 1938 roku dwie trzecie absztimowało za Sudetomiymieckōm Partyjōm. Take festylne poparciy lo Miymcōw bōło bez intensywno germanizacyjo wsi, kero wynikła ze włōnczynio Koblowa do Prusōw. Po Umołwie ze München ze 10 października 1938 Koblōw ôstoł sie tajlōm Trzeciego Rajchu, co bōło pozytywne lo wiynkszości miyszkańcōw. Dziydzina bōła ôswobodzōno ôd Czyrwiōnyj Armije 30 kwietnia 1945. Kole ślatowanio ziymiōw mo na dziydzina tyż negatywny ajnflus fedrōnek szczyrku, kery trwo ôd 1957 roku. Koblōw przikuplowano do Ôstrawy 6 kwietnia 1976.